हम खादिम के साथ जा रहे हैं, हर दुकान के बाहर तक सामान रखा है हालांकि बाज़ार तंग है। पारम्परिक बेकरी के साथ समोसे, पकौड़े कितना कुछ फ्राइड हाज़िर, साथ की दुकान में बकरे की गर्दन पर छुरी चल रही। यहां की खास मिठाई सोहन हलवा कई स्वादों में है, लोगों ने दुकानें हाट की तरह सजा रखी हैं। लोबान कई खुशबुओं में बिक रहा, यह बिरोजा के मिश्रण से बनता है जब इसे जलते कोयले पर डालते हैं तो धूनी की तरह पर्यावरण को खास खुशबू से भर देता है। लोबान अगरबती में भी है। खादिम कह रहा है कि अपने पैसों, मोबाइल फोन का ध्यान रखें अंदर कई शातिर लोग इन्हें चुराने में मशगूल रहते है। यहां याद आ गया कि खुदा उसकी मदद करते हैं जो अपनी मदद आप करता है। हर प्रसिद्ध धर्मस्थल की तरह श्रद्धालुओं की लाइन है। किलानुमा क्षेत्र में अनेक दुकानों पर गुलाब व चमेली के लाखों फूल रखे हैं। हमने कहा और देर न हुई, टोकरी में गुलाब के फूल व चादर हाज़िर। चादर आपकी श्रद्धा के मुताबिक कीमत की जो आप चढ़ाना चाहें। मेरे बेटे व दामाद ने इन्हें अपने सर पे सजाया और चल पड़े मज़ार की ओर, अब एक नया आदमी हमारे साथ रहा जो दुकान वाले का बंदा था। यहां मोबाइल, कैमरे से बेहतर व्यस्त भूमिका निभाता है। छोटी राजस्थानी रंगीन पगड़ियां व हरा रंग खूब दिखा पहना व आसपास का हिस्सा बना हुआ। श्रद्धालु जो मज़ार से आ चुके हैं आराम से फर्श पर यहां वहां बैठे हैं। जाने वाले उत्सुकता की लाइन में खड़े हैं। दाएं तरफ साफ सुथरी जगह पर नमाज़ अदा की जा रही है। इतर व गुलाब की सुगंध ने वातावरण को महका रखा है।